Návrh na zrušenie úlohy C.1. z uznesenia vlády Slovenskej republiky
 č. 106 z 8. februára 2006

Vláda Slovenskej republiky v súvislosti so zhodnotením systému pripomienkového konania a návrhov na jeho zlepšenie uznesením vlády Slovenskej republiky č. 309 z 27. apríla 2005 a uznesením vlády Slovenskej republiky č. 106 z  8. februára 2006 uložila vypracovanie a predloženie metodík na vypracúvanie a posudzovanie vplyvov na verejné financie vrátane odhadov potreby zvýšenia či zníženia počtu zamestnancov odmeňovaných z verejných financií; na životné prostredie; na hospodárenie podnikateľskej sféry vrátane vplyvu na podnikanie a zamestnanosť; na hospodárenie obyvateľstva a rodiny, a to samostatne vecne príslušným ministrom (ministrovi financií Slovenskej republiky, ministrovi životného prostredia Slovenskej republiky, ministrovi hospodárstva Slovenskej republiky a ministerke práce, sociálnych vecí a rodiny Slovenskej republiky). 

Vzhľadom na potrebu jednotného procesného postupu pri vypracúvaní a posudzovaní vyššie uvedených vplyvov vláda Slovenskej republiky úlohou C.3. z uznesenia vlády Slovenskej republiky č. 833 z 3. októbra 2007 k Agende lepšej regulácie v Slovenskej republike a Akčnému programu znižovania administratívneho zaťaženia podnikania v Slovenskej republike 2007-2012 uložila ministrovi hospodárstva v spolupráci s ministerkou práce, sociálnych vecí a rodiny, ministrom financií a ministrom životného prostredia vypracovať jednotnú metodiku na posudzovanie dopadov pripravovaných materiálov z hľadiska finančných, ekonomických, sociálnych vplyvov, vplyvov na životné prostredie, zamestnanosť a podnikateľské prostredie, a to do 31. marca 2008. 

Úloha C.1. z uznesenia vlády č. 106 z 8. februára 2006, ktorá ukladá ministerke práce, sociálnych vecí a rodiny Slovenskej republiky predložiť na rokovanie vlády metodiku na vypracúvanie a posudzovanie Doložky vplyvu na hospodárenie obyvateľstva a rodiny, sa prijatím uznesenia vlády Slovenskej republiky č. 833 z 3. októbra 2007 stala bezpredmetnou. 

Na základe vyššie uvedeného dôvodu Ministerstvo práce, sociálnych vecí a rodiny  Slovenskej republiky predkladá na rokovanie vlády Slovenskej republiky ako iniciatívny materiál Návrh na zrušenie úlohy C.1. z uznesenia vlády Slovenskej republiky č. 106 z 8. februára 2006.